Povzetek revizijskega poročila
Pravilnost financiranja volilne kampanje kandidata
dr. Vladimirja Prebiliča za volitve predsednika republike
v letu 2022

Računsko sodišče je izvedlo revizijo pravilnosti financiranja volilne kampanje kandidata dr. Vladimirja Prebiliča za volitve predsednika republike v letu 2022, ki jo organiziral dr. Vladimir Prebilič.

Cilja revizije sta bila izrek mnenja o pravilnosti poslovanja in izrek mnenja o pravilnosti poročanja v skladu z Zakonom o volilni in referendumski kampanji.

Računsko sodišče je dr. Vladimirju Prebiliču izreklo mnenje s pridržkom o pravilnosti poslovanja v skladu z Zakonom o volilni in referendumski kampanji, saj denarnega prispevka pravne osebe ni nakazal v humanitarne namene, s posebnega transakcijskega računa za volilno kampanjo pa so bili poravnani stroški, ki niso stroški volilne kampanje.

Računsko sodišče je o pravilnosti poročanja v skladu z Zakonom o volilni in referendumski kampanji dr. Vladimirju Prebiliču izreklo mnenje s pridržkom zaradi napačno izkazanih zbranih kot tudi porabljenih sredstev.

Ljubljana, 20. julija 2023